ጠ/ሚ ኃይለማርያም ግብፅ ኢትዮጵያውያኑን ከሊቢያ ለማስወጣት ላደረገችው ጥረት ምስጋና አቀረቡ
 የኢፌዴሪ ጠቅላይ ሚኒስትር አቶ ኃይለማርያም ደሳለኝ ግብፅ በሊቢያ በእስር ላይ የነበሩ ኢትዮጵያውያንን ለማስለቀቅ ላደረገችው ጥረት ምስጋናቸውን አቀረቡ።የግብፅ ፕሬዚዳንታዊ ፅህፈት ቤት እንዳስታወቀው ጠቅላይ ሚኒስትር ኃይለማርያም ለፕሬዚዳንት አብዱልፈታህ ኤል ሲሲ ስልክ በመደወል ምስጋናቸውን አቅርበዋል።ሀገሪቱ ከኢትዮጵያ ጋር በመሆን ኢትዮጵያውያኑን ለማስለቀቅ የሚመሰገን ስራ በመስራቷ የኢትዮጵያ መንግስት ከፍተኛ ምስጋናውን ያቀረባል ነው ያሉት።አቶ ኃይለማርያም አክለውም በሚቀጥለው ሰኔ ወር በግብፅ ሻረም ኤል ሼክ ከተማ በሚደረገው በምስራቅ አፍሪካ የጋራ ገበያ (ኮሜሳ) ተሳታፊ እንደሚሆኑ ለፕሬዚዳንት ኤል ሲሲ ነግረዋቸዋል።በትናንትናው እለት 27ቱ ኢትዮጵያውያን ግብፅ ካይሮ ሲደርሱ ፕሬዚዳንት ኤል ሲሲ እና የኢትዮጵያ አምባሳደር መሀሙድ ድሪር በአውሮፕላን ማረፊያ በመገኘት ኢትዮጵያውያኑን ተቀብለዋል።ፕሬዚዳንት ኤል ሲሲ በዚሁ ጊዜም ግብፅ በቀጣይም ይህን መሰሉን ተግባር እንደምትቀጥልበት አረጋግጠዋል።በሊቢያ ተይዘው የነበሩትን እነዚህን ዜጎች ለማስለቀቅም ግብፅ ከኢትዮጵያ  መንግስት እና  በሊቢያ ከሚገኘው አስተዳደር ጋር በጋራ መስራቷን አስታውቀዋል።ከትናንት በስቲያም በሱዳን በኩል የመጀመሪያዎቹ ከሊቢያ የወጡ 11 ኢትዮጵያውያን አዲስ አበባ መግባታቸው የሚታወስ ነው።(ኤፍቢሲ)